google/wiki40b huggingface dataset:
Αγιούμι Χαμασάκι

Σταδιοδρομία

Γνωστή απλά σαν "Αγιού" (Ayu), η Αγιούμι είναι μια από τις πιο δημοφιλείς και εμπορικές τραγουδίστριες στην πατρίδα της όπου και αποκαλείται Αυτοκράτειρα της Ποπ.
Γεννήθηκε και μεγάλωσε στην Φουκουόκα με τη μητέρα και τη γιαγιά της. Ο πατέρας της, την εγκατέλειψε σε μικρή ηλικία. Μετακόμισε στο Τόκιο στην ηλικία των 14 ετών προκειμένου να επιδιώξει μια καριέρα στο χώρο του θεάματος. Αρχικά, για ένα μικρό διάστημα, δούλευε ως μοντέλο, αφού το πρακτορείο την έκρινε κοντή για μοντέλο και την μετέφερε σε μουσικό πρακτορείο, το Sun Music. Η Αγιούμι κυκλοφόρησε το πρώτο της άλμπουμ από την εταιρία Nippon Columbia, το Nothing from Nothing. Το άλμπουμ δεν πήγε καλά και το πρακτορείο την εγκατέλειψε. Όσο ήταν στο πρακτορείο, της παρέχοταν στέγαση, έτσι τώρα δεν είχε κανένα μέρος να μείνει. Η μητέρα της μετακόμισε κι εκείνη στο Τόκιο και η Αγιούμι έμεινε μαζί της. Περνούσε το χρόνο της κάνοντας βόλτες στη Σιμπούγια και χορεύοντας στο Velfare. Εκεί γνώρισε το μελλοντικό της παραγωγό, Μαξ Ματσούρα, ο οποίος όταν την άκουσε να τραγουδάει καραόκε, της πρότεινε συμβόλαιο στην δισκογραφική εταιρία του, Avex. Η Αγιούμι αρνήθηκε επειδή υποψιαζόταν τον Ματσούρα. Μετά από ένα χρόνο κατάφερε να την πείσει και η Αγιούμι γράφτηκε στην Avex.
Από το ντεμπούτο της το 1998 με το single Poker Face μέχρι και σήμερα έχει πουλήσει πάνω από 50 εκατομμύρια δίσκους μόνο στην Ιαπωνία. Έχοντας κυκλοφορήσει οκτώ άλμπουμ, ένα μίνι-άλμπουμ, τέσσερις συλλογές και 47 singles κατέχει την πρώτη θέση στις πωλήσεις για σόλο και γυναίκα καλλιτέχνη στην ιστορία της Ιαπωνίας. Με την κυκλοφορία του 40ου της single, Blue Bird, η Αγιούμι έγινε η πρώτη γυναίκα καλλιτέχνης στην Ιαπωνία που ξεπέρασε το φράγμα των 20 εκατομμυρίων πωλήσεων σε singles. Το 2006 με την κυκλοφορία του 39ου single της, Startin' / Born to be..., γίνεται η τραγουδίστρια με τα πιο πολλά νούμερο ένα τραγούδια στα Ιαπωνικά charts.
Μέχρι σήμερα (2008) η Αγιούμι έχει 29 singles στο νούμερο 1, και 39 στο τοπ-τεν. Έχει 17 συνεχόμενα νούμερο 1 singles, ενώ είναι η πρώτη καλλιτέχνης της Ιαπωνίας (ανεξαρτήτως φύλου) που και τα 8 άλμπουμ της έχουν καταλάβει τη νούμερο 1 θέση στους καταλόγους πωλήσεων.
Fall Again

Το Fall Again είναι τραγούδι γραμμένο και παραγμένο από τους Βάλτερ Αφανάσιεφφ και Ρόμπιν Θικ. Το τραγούδι εκτελέστηκε από διάφορες καλλιτέχνες.

Εμφάνιση στα τσαρτ

Το τραγούδι έκανε το ντεμπούτο του στην 30η θέση στο Billboard Jazz Songs Chart στις 19 Ιουνίου 2010 και έφθασε στην 6η θέση, στις 11 Σεπτεμβρίου 2010.

Άλλες εκδοχές

Ο Μάικλ Τζάκσον ηχογράφησε ένα demo του Fall Again, το 1999, για το άλμπουμ Invincible, αλλά το τραγούδι δεν ολοκληρώθηκε ποτέ, και τότε δεν μπήκε στον τελικό κατάλογο κομματιών. Όπως δήλωσε ο αρχικός στιχουργός του κομματιού, Βάλτερ Αφανάσιεφφ, τον Ιανουάριο του 2000, «Εργαζόμασταν και είχαμε κάνει τα 3/4 του κομματιού, αλλά τότε ο γιος του (Πρινς) αρρώστησε πολύ βαριά. Θέλαμε λίγα σημεία για να ολοκληρώσουμε την δουλειά». Ο Ρόμπιν Θικ αναφέρεται ως ο συνστιχουργός και συνείσφερε στα background φωνητικά αυτού του demo. Το demo κυκλοφόρησε στις 16 Νοεμβρίου 2004, ως τραγούδι του άλμπουμ The Ultimate Collection.
Ο Γκλέν Λέβις ηχογράφησε το κομμάτι για το σάουντρακ της ταινίας Maid in Manhattan, το οποίο κυκλοφόρησε στις 10 Νοεμβρίου 2002. Αυτή η εκδοχή εμφανίζεται και στο απάνθισμα της Universal Music, Smooth Jazz Cafe 5.
Ο Σάγκι Ρέι, ένας Ιταλός καλλιτέχνης, γεννημένος στο Ισραήλ, επανεκτέλεσε το κομμάτι για το άλμπουμ SAGI Sings Michael Jackson, το 2010.
Ψυχική υγεία

Η ψυχική υγεία είναι ένα επίπεδο ψυχικής ευημερίας ή απουσίας ψυχικής ασθένειας. Είναι η «ψυχολογική κατάσταση κάποιου που λειτουργεί σε ικανοποιητικό επίπεδο συναισθηματικής και συμπεριφοριστικής προσαρμογής». Από την άποψη της θετικής ψυχολογίας ή του ολισμού, η ψυχική υγεία μπορεί να περιλαμβάνει την ικανότητα ενός ατόμου να απολαμβάνει τη ζωή και να δημιουργεί μια ισορροπία μεταξύ των δραστηριοτήτων ζωής και των προσπαθειών για την επίτευξη ψυχολογικής ανθεκτικότητας. Σύμφωνα με τον Παγκόσμιο Οργανισμό Υγείας (Π.Ο.Υ.), η ψυχική υγεία περιλαμβάνει μεταξύ άλλων την «υποκειμενική ευεξία, την αντιληπτή αυτοαποτελεσματικότητα, την αυτονομία, την ικανότητα, την εξάρτηση μεταξύ των γενεών και την αυτοεκτίμηση του πνευματικού και συναισθηματικού δυναμικού ενός ατόμου». Ο ΠΟΥ επίσης δηλώνει ότι η ευημερία ενός ατόμου συμπεριλαμβάνεται στην πραγματοποίηση των ικανοτήτων του, αντιμετωπίζοντας τα φυσιολογικά άγχη της ζωής, την παραγωγική εργασία και τη συμβολή στην κοινότητά του. Οι πολιτισμικές διαφορές, οι υποκειμενικές εκτιμήσεις και οι ανταγωνιστικές επαγγελματικές θεωρίες επηρεάζουν το πώς ορίζεται η «ψυχική υγεία».
Επιλοχίας

Ετυμολογία

Η λέξη επιλοχίας προέρχεται από το επί- (επιπρόσθετος / ανώτερος) + Λοχίας. Η λέξη μαρτυρείται για πρώτη φορά το έτος 1833 και για πολλά χρόνια (μέχρι την πτώση της Χούντας) ο Επιλοχίας ήταν ο ανώτατος βαθμός Υπαξιωματικού του Στρατού Ξηράς.Στον βαθμό του επιλοχία οι απόφοιτοι της ΣΜΥ παραμένουν για τρία (3) χρόνια.
Ηλίας Λαλαούνης

Το έργο του

Το 1940 αναλαμβάνει θέση διευθυντή στην επωνυμία κοσμηματοποιίας του θείου του «Ζολώτα» και δημιουργούσε αποκλειστικά εκείνος τα σχέδια των κοσμημάτων.
Το 1968 ο Ηλίας Λαλαούνης διαχωρίστηκε από την εταιρεία «Ζολώτα» και δημιούργησε την δικιά του επιχείρηση Ηλίας Λαλαούνης - Γκρηκ Γκολντ ΑΕΒΕ.
Το διάστημα από το 1957 έως το 2001 δημιούργησε πάνω από 18.000 κοσμήματα και μικρογλυπτά και τουλάχιστον 50 συλλογές, δικής του έμπνευσης και δημιουργίας. Σταδιακά απέκτησε πάνω από τριάντα καταστήματα σε όλο τον κόσμο. 
Η έμπνευση του Ηλία Λαλαούνη αντλούνταν από τη φύση, την ιστορία, την τεχνολογική πρόοδο, την επίσκεψη του ανθρώπου στη Σελήνη, τη μυθολογία, τους ξένους, προς αυτόν, πολιτισμοί.
Επιπλέον μελέτησε και αναβίωσε αρχαίες ελληνικές τεχνικές, ενώ δημιούργησε και νέα εργαλεία, τεχνικές και στυλ για την σύγχρονη αργυροχρυσοχοΐα όπως η τεχνική Ρεπουσσέ, η σφυρήλατη τεχνική, η συρματερή τεχνική, η τεχνική της πλεκτής αλυσίδας, η τεχνική της κοκκίδωσης και η καρφωτική τεχνική.

Προσωπική ζωή

Το 1957 παντρεύτηκε την Λίλα Αλτσιτζόγλου και απέκτησαν μαζί τέσσερις κόρες, την Αικατερίνη, την Δήμητρα, την  Μαρία και την Ιωάννα.

Ειδικές αναθέσεις

Το μοναδικό ύφος και οι καινοτόμες ιδέες του Ηλία Λαλαούνη, εντυπωσίασαν και σαγήνευσαν μεγάλες προσωπικότητες του θεάματος, του πολιτισμού, των τεχνών και του επιχειρηματικού κόσμου. Έτσι, πολλοί ανέθεσαν στον Ηλία Λαλαούνη την δημιουργία συγκεκριμένων κομματιών, ή και συλλογών, ως ειδική παραγγελία, τιμώντας τον, με σκοπό να δωρίσουν ή να αποκτήσουν οι ίδιοι ένα βαρύτιμο «κομμάτι» του «χρυσού» καλλιτέχνη. Η Τζάκυ Κ. Ωνάση, ο Αρχιεπίσκοπος Βορείου και Νοτίου Αμερικής Ιάκωβος, είναι μόνο μερικοί παραλήπτες ειδικών αναθέσεων, ενώ ο Ηλίας Λαλαούνης ανέλαβε, ακόμη, τον σχεδιασμό και την δημιουργία κοσμημάτων για θεατρικές παραστάσεις, ταινίες καθώς επίσης και την δημιουργία ορισμένων ακαδημαϊκών σπαθιών της Γαλλικής Ακαδημίας Καλών Τεχνών και της Ολυμπιακής Δάδας του 1992.
Η Μπάρμπρα Στράιζαντ, η Ελίζαμπεθ Τέιλορ, η Σαρλίζ Θερόν, η Κάιλι Μινόγκ, η Τζοάν Κόλινς, η βασίλισσα Σοφία, η Άννυ-Αϋμον Ζισκάρ ντ’ Εσταίν, η Έλενα Ναθαναήλ κλπ είναι λίγες μόνο από τις διάσημες γυναίκες που κατά καιρούς προτίμησαν τις δημιουργίες του Λαλαούνη.

Το Μουσείο

Το Μουσείο Κοσμήματος Ηλία Λαλαούνη (ΜΚΗΛ)  ιδρύθηκε το 1994. Μέχρι και σήμερα στεγάζεται στο σπίτι όπου ο ίδιος έζησε και μεγάλωσε στην περιοχή της Ακρόπολης στη συμβολή των οδών Καρυατίδων και Καλλισπέρη. Στο ΜΚΗΛ φιλοξενούνται πάνω από 4.000 κοσμήματα και αντικείμενα, πρωτότυπες δημιουργίες του Ηλία Λαλαούνη. Το κτήριο περιλαμβάνει, εκτός των εκθεσιακών χώρων, το πωλητήριο του μουσείου, έναν πρωτότυπο πάγκο αργυροχρυσοχοΐας, καφετέρια και τα γραφεία.  Ο ίδιος το αποκαλούσε «το πέμπτο παιδί του».
Δημήτρης Αγγελής

Βίος

Γεννήθηκε στην Αθήνα το 1973. Είναι πτυχιούχος Θεολογίας και διδάκτωρ Βυζαντινής Φιλοσοφίας της Φιλοσοφικής Σχολής του Πανεπιστημίου Αθηνών καθώς και στο Πανεπιστήμιο Κρήτης (Τμήμα Φιλοσοφικών και Κοινωνικών Σπουδών). Είναι καθηγητής της Δευτεροβάθμιας εκπαίδευσης. Το 2008 τιμήθηκε με το βραβείο Λάμπρου Πορφύρα της Ακαδημίας Αθηνών για την ποιητική του συλλογή "Επέτειος" και το 2016 του απονεμήθηκε εξ ημισείας το Κρατικό Βραβείο Ποίησης για το έργο του "Ένα ελάφι δακρύζει πάνω στο κρεβάτι μου".  Από το 2010 έως το 2013 διετέλεσε διευθυντής του περιοδικού "Νέα Ευθύνη" και από τον Μάιο του 2013 εκδίδει το λογοτεχνικό περιοδικό «Φρέαρ».
Live at River Plate

Τραγούδια

CD 1

1. Rock 'n Roll Train (A. Young, M. Young) - 4:41

2. Hell Ain't a Bad Place to Be (A. Young, M. Young, Scott) - 4:27

3. Back in Black (A. Young, M. Young, Johnson) - 4:14

4. Big Jack (A. Young, M. Young) - 4:07

5. Dirty Deeds Done Dirt Cheap (A. Young, M. Young, Scott) - 4:58

6. Shot Down In Flames (A. Young, M. Young, Scott) - 3:47

7. Thunderstruck (A. Young, M. Young) - 5:32

8. Black Ice (A. Young, M. Young) - 3:43

9. The Jack (A. Young, M. Young, Scott) - 10:11

10. Hells Bells (A. Young, M. Young) - 5:37
CD 2

1. Shoot to Thrill (A. Young, M. Young, Johnson) - 5:55

2. War Machine (A. Young, M. Young) - 3:39

3. Dog Eat Dog (A. Young, M. Young, Scott) - 5:09

4. You Shook Me All Night Long (A. Young, M. Young, Johnson) - 4:01

5. T.N.T. (A. Young, M. Young, Scott) - 3:57

6. Whole Lotta Rosie (A. Young, M. Young, Scott) - 5:57

7. Let There Be Rock (A. Young, M. Young, Scott) - 18:05

8. Highway to Hell (A. Young, M. Young, Scott) - 4:43

9. For Those About to Rock (We Salute You) (A. Young, M. Young, Johnson) - 7:44

Βραβεία

Live at River Plate (άλμπουμ)
Αυστραλία (ARIA Certification) : Χρυσός 
Αυστρία (IFPI Certification) : Χρυσός 
Γαλλία (SNEP Certification) : Χρυσός 
Ισπανία (PROMUSICAE Certification) : Χρυσός 
Γερμανία (BVMI Certification) : Χρυσός
Δημήτρης Καμπερίδης

Βιογραφία

Σπούδασε στη Δραματική Σχολή του Εθνικού Θεάτρου και του Πέλλου Κατσέλη. Σπουδαστής ακόμα, συμμετείχε σε παραστάσεις του Εθνικού Θεάτρου και του Κρατικού Θεάτρου Βορείου Ελλάδος (ΚΘΒΕ), αλλά και ως χορευτής στην ομάδα "Χορικά" της Ζουζούς Νικολούδη. Πρωτοεμφανίστηκε ως επαγγελματίας ηθοποιός στο Λαϊκό Θέατρο του Μάνου Κατράκη και υπήρξε ιδρυτικό μέλος του πυρήνα που δημιούργησε το Ελεύθερο Θέατρο (ως μέλος της ομάδας των αποφοίτων της σχολής του 1970). Στη δεκαετία του 1980 μαζί με άλλα μέλη του Ελεύθερου Θεάτρου δημιούργησαν το θέατρο «Αμόρε» και την ομάδα «Θέατρο της Αθήνας». 
Είχε συνεργαστεί σε δεκάδες παραστάσεις με το Θέατρο Τέχνης, το Αμφιθέατρο του Σπύρου Ευαγγελάτου, το Εθνικό Θέατρο, το ΚΘΒΕ και πολλούς ανεξάρτητους θιάσους. Την τριετία 2003-2006 συμμετείχε σε σειρά παραγωγών του ΚΘΒΕ όπως το Κατερινάκι από το Χαϊλμπρόν του Χάινριχ φον Κλάιστ (2003), Ειρήνη του Αριστοφάνη (2005), Ιβάνοφ του Αντόν Τσέχωφ (2005), Ιφιγένεια εν Ταύροις του Ευριπίδη (2006) κ.άλ. Εμφανίστηκε επίσης σε πολλές τηλεοπτικές σειρές και πολλές κινηματογραφικές ταινίες των Θόδωρου Αγγελόπουλου, Παντελή Βούλγαρη, Λάκη Παπαστάθη, Νίκου Σμαραγδή κ.άλ. Έγινε ιδιαίτερα γνωστός στο ευρύ κοινό από τις τηλεοπτικές σειρές Λόγω Τιμής, Είσαι το ταίρι μου και Στο κάμπινγκ. Επιπλέον, είχε γράψει μια νουβέλα, με τον τίτλο Η κιβωτός της Πελαγίας. 
Ο Δημήτρης Καμπερίδης απεβίωσε σε ηλικία 64 ετών, μετά από ολιγόμηνη μάχη με τον καρκίνο.
Γεώργιος Κωστάκης

Πρώτα χρόνια

Γεννημένος στη Μόσχα από Έλληνες γονείς, ο Γεώργιος Κωστάκης δεν είχε καμία καλλιτεχνική εκπαίδευση αλλά ανέπτυξε ένα ενδιαφέρον για την τέχνη κατά τη διάρκεια της εφηβείας του. Πρώτα εργάστηκε ως οδηγός για την ελληνική πρεσβεία έως το 1940, έπειτα ως επικεφαλής του προσωπικού για την καναδική πρεσβεία. Η εργασία του στην καναδική πρεσβεία τον έφερε σε επαφή με πολλούς διπλωμάτες που επισκέπτονταν τη χώρα, τους οποίους ξεναγούσε στις γκαλερί και τα καταστήματα τέχνης της Μόσχας.

Σοσιαλισμός και τέχνη

Αρχικά, η μπολσεβικική επανάσταση κάτω από την ηγεσία του Λένιν υποστήριξε τη νέα αφηρημένη τέχνη, αλλά από το 1920 και μετά η ελευθερία των καλλιτεχνών στη Ρωσία περιορίστηκε όλο και περισσότερο. Πολλοί καλλιτέχνες θέλησαν η τέχνη τους να συμβάλλει στη δημιουργία μιας νέας κοινωνίας ενώ άλλοι, παραδείγματος χάριν οι Σουπρεματιστές, συνέχισαν να εργάζονται ανεξάρτητα. Ο Λένιν πέθανε το 1924 και ο Στάλιν που τον διαδέχτηκε ως ηγέτης του σοβιετικού Κομμουνιστικού Κόμματος επέβαλλε μια ακραία μορφή πολιτιστικής πολιτικής. Το 1932 ο σοσιαλιστικός ρεαλισμός έγινε η επίσημη κρατική πολιτική. Ήταν μέσα σε αυτό το πολιτικό περιβάλλον όπου ο Κωστάκης ξεκίνησε τη συλλογή του.
1284 Λετονία

Φυσικά χαρακτηριστικά

Η μέση διάμετρος της Λετονίας εκτιμάται σε 36,82 χιλιόμετρα. O φασματικός τύπος της είναι L (κατά SMASSII) ή T (κατά Tholen), ενώ το γεωμετρικό άλβεδό της είναι 0,1045. Η Λετονία περιστρέφεται γύρω από τον εαυτό της μία φορά κάθε 9 ώρες και 39 λεπτά.
Διχλωροκαρβένιο

Ιστορία

Το διχλωροκαρβένιο ως αντιδραστικό ενδιάμεσο πρωτοπροτάθηκε το 1862 από τον Αντόν Γκεθέρ (Anton Geuther), που το θεωρούσε ως μορφή του χλωροφορμίου (CCl₂•HCl). Η παραγωγή αυτού του χημικού είδους ξαναερευνήθηκε από το Χιν (Hine) το 1950. Η παραγωγή του διχλωροκαρβενίου από χλωροφόρμιο και η χρησιμότητά του στη σύνθεση άλλων προίόντων αναφέρθηκε από το Γουΐλλιαμ φον Έγκερς Ντόριγκ (William von Eggers Doering), το 1954.

Μέθοδος 1η

Το διχλωροκαρβένιο συνήθως παράγεται με αντίδραση απόσπασης υδροχλωρίου από χλωροφόρμιο. Αυτό πραγματοποιείται με την επίδραση στο χλωροφόρμιο μιας βάσης, όπως το τριτοταγές βουτοξείδιο του καλίου [KOC(CH₃)₃] ή υδατικό διάλυμα υδροξειδίου του νατρίου (NaOH). Ένας καταλύτης μεταφοράς φάσεως, όπως το βρωμιούχο βενζυλοτριαιθυλαμμώνιο {[Ph(Et)₃N]Br}, διενεργεί τη μεταφορά των ανιόντων υδροξυλίου (OH⁻) από την υδατική στην οργανική φάση.

Μέθοδος 2η

Μια άλλη πρόδρομη ένωση για το διχλωροκαρβένιο είναι ο τριχλωραιθανικός αιθυλεστέρας (CCl₃CO₂C₂H₅). Με την επίδραση σε αυτόν μεθοξειδίου του νατρίου (NaOCH₃) απελευθερώνει διχλωροκαρβένιο:

Μέθοδος 3η

Ο φαινυλο(τριχλωρομεθυλ)υδράργυρος (PhHgCCl₃) διασπάται θερμικά και απελευθερώνει διχλωροκαρβένιο:

Μέθοδος 4η

Η διχλωροδιαζιρίνη, που είναι σταθερή στο σκοτάδι, διασπάται σε διχλωροκαρβένιο και διάζωτο (N₂) μέσω φωτόλυσης:

Με αλκένια

Το διχλωροκαρβένιο αντιδρά με αλκένια σε μια τυπική [1+2]κυκλοπροσθήκη, σχηματίζοντας δίδυμα διχλωροκυκλοπροπάνια. Τα τελευταία είναι δυνατό να αναχθούν, παράγοντας κυκλοπροπάνια, ή να υδρολυθούν, παράγοντας κυκλοπροπανόνες, με υδρόλυση δίδυμου αλογονιδίου. 
Η σύνθεση αλλενίων Ντόριγκ - ΛαΦλαμμέ περιγράφει τη μετατροπή αλκενίων σε αλλένια με επέκταση ανθρακικής αλυσίδας. Συμβαίνει με επίδρααη μεταλλικού μαγνησίου ή νατρίου, μετά την επίδραση διχλωροκαρβενίου σε αλκένιο, που δίνει δίδυμο διαλαλκάνιο, όπως περιγράφηκε παραπάνω. Η ίδια ακολουθία χρησιμοποιείται κατά τη μετάθεση Σκάττεμπολ (Skattebøl rearrangement), κατά την οποία εκτός από αλλένια μπορούν να παραχθούν (υπό όρους) και κυκλοπενταδιένια.  Ωστόσο, για τέτοιες αντιδράσεις χρησιμοποιείται περισσότερο το διβρωμοκαρβένιο (CBr₂), που είναι πιο δραστικό.

Με φαινόλες

Σύμφωνα με την αντίδραση Ρέιμερ - Τάιμαν (Reimer–Tiemann reaction), το διχλωροκαρβένιο αντιδρά με φαινόλες, δίνοντας (υπό όρους με φορμυλίωση) τις αντίστοιχες ορθοϋδροξυβενζαλδεΰδες. Για παράδειγμα, με τη «μητρική» φαινόλη δίνει σαλικυλαδεΰδη:

Με αμίνες

Το διχλωροκαρβένιο είναι ενδιάμεσο της αντίδρασης καρβυλαμινίνης. Στη μετατροπή αυτή, όταν πρωτοταγής αμίνη διαλυμένη σε διχλωρομεθάνιο δεχθεί επίδραση από χλωροφόρμιο και υδατικό διάλυμα υδροξειδίου του νατρίου, παρουσία καταλύτη μεταφοράς φάσης (που περιγράφηκε παραπάνω, στη παραγωγή διχλωροκαρβενίου), παράγεται το αντίστοιχο ισονιτρίλιο. Πιο συγκεκριμένα, αν χρησιμοποιηθεί τριμεθυλαμίνη, που είναι πρωτοταγής αμίνη, παράγεται διμεθυλαιθανοϊσονιτρίλιο:
Πατρίς Ταλόν

Βιογραφία

Είναι γνωστός ως ο «Βασιλιάς του Βαμβακιού» εξαιτίας της εμπλοκής του στη βιομηχανία βάμβακος. Υποστήριξε τον πρόεδρο Τομάς Μπονί Γιαγί, χρηματοδοτώντας την εκστρατεία του για τις εκλογικές αναμετρήσεις του 2006 και του 2011. Όμως έπειτα από την αποτυχία των δύο, ο Ταλόν κατηγορήθηκε για ανάμιξη σε συνωμοσία με σκοπό τη δολοφονία του προέδρου  Μπονί Γιαγί και έφυγε για τη Γαλλία το 2012. Τελικά του δόθηκε χάρη το 2014.
Ο Ταλόν ήταν υποψήφιος στις προεδρικές εκλογές του 2016. Παρότι ήταν 2ος στον πρώτο γύρο των εκλογών, με πρώτο τον πρωθυπουργό Λιονέλ Ζινσού από τις Δυνάμεις Καουρί για το Μπενίν που ξεπροβάλλει, επικράτησε στον δεύτερο γύρο, με ποσοστό 65% των ψήφων. Σε ομιλία του στις 25 Μαρτίου 2016, ο Ταλόν δήλωσε ότι «πρώτον και κύριον θα ασχοληθεί με τις μεταρρυθμίσεις στο σύνταγμα», συζητώντας το σχέδιό του να περιορίσει την προεδρική θητεία σε μία πενταετία. Παράλληλα, ανακοίνωσε ότι σχεδίαζε να μειώσει τον αριθμό των μελών της κυβέρνησης από τα 28 στα 16 μέλη.
Ο Ταλόν ορκίστηκε πρόεδρος στις 6 Απριλίου 2016. Η σύνθεση της κυβέρνησής του ανακοινώθηκε αργότερα την ίδια ημέρα. Στο νέο κυβερνητικό σχήμα δεν διορίστηκε πρωθυπουργός, ενώ δύο από τους ηττημένους των προεδρικών εκλογών , οι οποίοι είχαν υποστηρίξει τον Ταλόν στον δεύτερο γύρο, οι Πασκάλ Κουπακί και Αμπντουλάγιε Μπιό-Τσανέ διορίστηκαν σε καίριες θέσεις. Ειδικότερα, ο Κουπακί έγινε γενικός γραμματέας της προεδρίας και ο Μπιο-Τσανέ διορίστηκε υπουργός Προεδρίας για Σχεδιασμό και Ανάπτυξη.

Προσωπική ζωή

Είναι παντρεμένος με μια γυναίκα από το Πόρτο Νόβο και έχει μαζί της δύο παιδιά.
Αβραάμ Ρουσό

Βιογραφία

Γεννήθηκε στις 21 Ιουλίου 1969) στο Αλέπο της Συρίας και το πραγματικό του όνομα είναι Απραχάμ Ιπτζιάν. Από φτωχή οικογένεια, σύντομα ανακάλυψε ότι έχει ταλέντο στο τραγούδι και μπήκε σε διάφορα συγκροτήματα. Το 1993 εγκαταστάθηκε στην Κύπρο και εργάστηκε σε νυχτερινό κέντρο επί δύο χρόνια. Εκεί τον πρόσεξε ο Ρώσος επιχειρηματίας Ισμαήλοφ και τον προσκάλεσε στη Ρωσία. Για πρώτη φορά πήγε στη Ρωσία το 1995 και άρχισε να τραγουδάει σε διάφορες γλώσσες.
1055 Τύνκα

Φυσικά χαρακτηριστικά

Η μέση διάμετρος της Τύνκα εκτιμάται σε 13 χιλιόμετρα. O φασματικός τύπος της είναι S (λιθώδης), ενώ το άλβεδό της είναι άγνωστο. Η Τύνκα περιστρέφεται γύρω από τον εαυτό της μία φορά κάθε 11 ώρες και 54 λεπτά.
Martin Garrix

Μουσική Καριέρα

Πραγματοποίησε το "μουσικό" του ξεκίνημα με το κομμάτι "BFAM", σε συνεργασία με τον Julian Jordan, έτερο καλλιτέχνη που ανήκει στο δυναμικό της Spinnin' Records. Το 2012, κέρδισε το Nightlife Award στη διάρκεια του SLAM! FM DJ Talent of the Year Award. Επίσης το 2012, το remix του για το τραγούδι "Your Body" κυκλοφόρησε υπό τον τίτλο "Your Body (Martin Garrix Remix)" στην Deluxe έκδοση του δίσκου της Κριστίνα Αγκιλέρα, Lotus. Το κομμάτι γράφτηκε από τους Max Martin, Shellback και Savan Kotecha. Το κομμάτι του με τίτλο  "Just Some Loops", σε συνεργασία με τους TV Noise αποτέλεσε μέρος του compilation album, Loop Masters Essential, Volume 2. Το 2013, κυκλοφόρησε το κομμάτι "Torrent" σε συνεργασία με τον Sidney Samson μέσω της δισκογραφικής εταιρείας Musical Freedom.
Ο Garrix έγινε ιδιαιτέρως γνωστός χάρη στην προσωπική του δουλειά με τον τίτλο "Animals" η οποίο κυκλοφόρησε στις 16 Ιουνίου 2013 από την δισκογραφική εταιρεία 541 / N.E.W.S., γινόμενη hit σε μεγάλο αριθμό από τα charts της Ευρώπης. Το συγκεκριμένο κομμάτι αποτελεί, επίσης, μέρος του δίσκου του Hardwell με τίτλο Hardwell presents 'Revealed Volume 4'.
Κένεθ Μπλάκμπερν

Βιογραφία

Γεννήθηκε στο Μπόρντον της Αγγλίας. Υπηρέτησε ως υπάλληλος των αποικιών της Βρετανίας από το 1930 και μετά, στη Νιγηρία, την Παλαιστίνη , την Γκάμπια και τις Δυτικές Ινδίες από το 1943 ως το 1947. Την περίοδο από το 1947 ως το 1950 ήταν διευθυντής των υπηρεσιών πληροφοριών για τις αποικίες στο Λονδίνο και μετά επέστρεψε στις Δυτικές Ινδίες. Υπηρέτησε ως Κυβερνήτης των Υπήνεμων Νήσων από το 1950 ως το 1956 και ως Κυβερνήτης της Τζαμάικα από το 1957 ως το 1962. Μετά την ανακήρυξη της ανεξαρτησίας της χώρας το 1962, ο Μπλάκμπερν διορίστηκε στο αξίωμα του Γενικού Κυβερνήτη, θέση στην οποία έμεινε επί 3 μήνες. Τον διαδέχθηκε ο Τζαμαϊκανός Κλίφορντ Κάμπελ. 
Ο Μπλάκμπερν απεβίωσε στο Ντάγκλας της Νήσου του Μαν, σε ηλικία 72 ετών.
Αρχηγείο της Γκεστάπο στην Αθήνα

Το αρχηγείο της Γκεστάπο επί της Μέρλιν 6, στο κέντρο της Αθήνας (Κολωνάκι) ήταν οι κεντρικές εγκαταστάσεις του ελληνικού παραρτήματος της γερμανικής «μυστικής κρατικής αστυνομίας» («Geheime Staatspolizei») κατά τη διάρκεια της Κατοχής που οι Αθηναίοι αποκαλούσαν «κομαντατούρ» (υπηρεσίες ασφαλείας και αστυνομίας). Μαζί με τα κρατητήρια της Οδού Κοραή, αποτέλεσαν τους κύριως χώρους όπου εκατοντάδες ή και χιλιάδες Έλληνες πατριώτες και μέλη της Εθνικής Αντίστασης (μεταξύ των οποίων οι μουσικοσυνθέτες Μάρκος Βαμβακάρης και Μίμης Πλέσσας) φυλακίστηκαν, βασανίστηκαν και δολοφονήθηκαν από τους γερμανούς κατακτητές και τους Έλληνες συνεργάτες τους (διερμηνείς, βασανιστές, καταδότες κ.α.) Σήμερα, στην ίδια θέση βρίσκονται εμπορικά καταστήματα, ενώ στην πρόσοψη υπάρχει ένα σύνθετο μνημείο, έργο του γλύπτη Θανάση Απάρτη, σαν αναμνηστικό της θυσίας των ανώνυμων Ελλήνων.
Στο αρχηγείο της Γκεστάπο οδηγούνταν προς ανάκριση οι συλληφθέντες πολίτες κατά τις επιχειρήσεις των ταγμάτων των SS, ή σε μπλόκα και σε εφόδους που πραγματοποιούσαν άνδρες της Χωροφυλακής σε διάφορες συνοικίες της πρωτεύουσας, αλλά και σε τόπους εργασίας. Εκεί, υποβάλλονταν σε απάνθρωπα βασανιστήρια και ακολούθως στέλνονταν στο στρατόπεδο του Χαϊδαρίου, εάν δεν εκτελούνταν επί τόπου (υπολογίζεται ότι περίπου 300 άτομα δολοφονήθηκαν εκεί), ή αν δεν πέθαιναν κατά τη διάρκεια της ανάκρισής τους. Κατά τη διάρκεια των βασανιστηρίων (συνήθως κρέμασμα του ανακρινώμενου από τα χέρια στον αέρα με τροχαλία και εν-συνεχεία μαστίγωμά του με αγκαθωτό συρματόσχοινο), παρών ήταν και ιατρός, ο οποίος παρενέβαινε όταν το έκρινε σκόπιμο, προκειμένου να αποφευχθεί ο σύντομος θάνατος, προς απόσπαση των απαιτούμενων από τις κατοχικές αρχές, πληροφοριών.
Καλλίνικος (ο εν Γάγγραις)

Ο βίος του κατά τη χριστιανική παράδοση

Ο Μεγαλομάρτυρας Καλλίνικος καταγόταν από εύπορη οικογένεια και ήταν γνωστικός, λόγιος και σπουδαίος ρήτορας. Σε νεαρή ηλικία κατηχήθηκε στον χριστιανισμό και στη συνέχεια με πίστη και αφοσίωση στο Θείο Λόγο άρχισε να κηρύττει αυτόν ξεκινώντας από την πόλη Γάγγρα. Σε πολύ μικρό χρονικό διάστημα ένα μεγάλο μέρος των κατοίκων είχε εκχριστιανιστεί οπότε και συνέχισε τη διδασκαλία του σε παρακείμενες πόλεις φθάνοντας και στην πολυάνθρωπη Άγκυρα της Γαλατίας.

Εκεί όταν ενημερώθηκε ο διοικητής της πόλης Σακερδώς, ότι κάποιος  ξεσηκώνει τα πλήθη εναντίον των πατρογονικών θεών διαταράσσοντας τη θρησκευτική τάξη, διέταξε τη σύλληψή του. Κατά την ανάκριση που του έκανε στη συνέχεια ο ίδιος ο διοικητής, και διαπιστώνοντας την ακλόνητη πίστη του Καλλινίκου, διέταξε να τον υποβάλλουν σε διάφορα μαρτύρια. Ο Καλλίνικος αντίθετα αποδέχονταν αυτά καρτερικά και προκαλούσε τον διοικητή για ακόμη περισσότερα, θεωρώντας τα αθλήσεις πίστης.
Τότε ο διοικητής, μη θέλοντας να τον θανατώσει στην πόλη αυτή, διέταξε στρατιώτες να τον μεταφέρουν πεζοπορώντας στη Γάγγρα και εκεί να τον θανατώσουν, προκειμένου οι εκεί οπαδοί του να σωφρονιστούν. Τότε οι στρατιώτες ιππεύοντας εκείνοι άλογα παρέλαβαν τον Καλλίνικο δέσμιο, συρόμενο με σχοινί, και ξεκίνησαν τη μεταγωγή. Ήταν καλοκαίρι και την ημέρα εκείνη ο ήλιος ήταν πολύ καυστικός, ο δε δρόμος τελείως άνυδρος. Γρήγορα οι στρατιώτες άρχισαν να διψούν, το ίδιο και τα άλογα μέχρι σε σημείο να πέσουν κάτω έτοιμα να πεθάνουν. Βλέποντας οι στρατιώτες τον Καλλίνικο να στέκεται όρθιος και να τους παρακολουθεί χωρίς καμία αίσθηση δίψας, θαυμάζοντάς τον άρχισαν να τον εκλιπαρούν να τους σώσει λέγοντάς του: "Άγιε μη θυμάσαι τα όσα κακά σου κάναμε, λυπήσου μας και σώσε μας απ΄ αυτή την κάψα, δεν έχουμε άλλη ελπίδα σωτηρίας".

Τότε ο Καλλίνικος, παρακαλώντας με πίστη τον Θεό να βοηθήσει τους στρατιώτες, έκανε να ξεπηδήσει από το ξερό έδαφος πίδακας νερού. Μετά το θαύμα εκείνο οι στρατιώτες, αφού συνήλθαν, δεν ήξεραν στη συνέχεια τι να πράξουν, φοβούμενοι όμως τις συνέπειες της μη εκτέλεσης της διαταγής πέβαλαν τον μάρτυρα πάνω σε άλογο και συνέχισαν προς Γάγγρα, σκεπτόμενοι στη διαδρομή τι να κάνουν. 
Φθάνοντας τελικά έξω από τα τείχη της πόλης σταμάτησαν για να συσκεφτούν, χωρίς να μπορούν να πάρουν μια τελική απόφαση. Τότε ο Καλλίνικος τους συμβούλευσε να εκτελέσουν τη διαταγή, προκειμένου να μην υποστούν και αυτοί τη θανατική ποινή, αλλά και για τον ίδιο που ήταν έτοιμος, από τον πρόσκαιρο θάνατο, να μεταβεί στην αθάνατη ζωή.
 
Έτσι οι στρατιώτες συνέχισαν και, παρά την πύλη των τειχών της Γάγγρας όπου υπήρχε καμίνι, άναψαν μεγάλη φωτιά όπου και έριξαν σ΄ αυτό τον Καλλίνικο που δοξολογούσε τον Θεό.